Καλώς Ορίσατε στο EMOTION PICTURES!

Για τρίτη συνεχή χρονιά, το Διεθνές Φεστιβάλ EMOTION PICTURES «Ντοκιμαντέρ και Αναπηρία» ανοίγει τις πύλες του στο κοινό. Ανανεωμένο και ζωντανό, συνεχίζει δυναμικά να παρουσιάζει μια εναλλακτική οπτική γύρω από την αναπηρία, ένα ζήτημα που αφορά όχι μόνο τα άτομα με αναπηρία αλλά ολόκληρη την κοινωνία και τον καθένα μας ξεχωριστά. Το ζήτημα της αναπηρίας δεν παρουσιάζεται σαν αποκομμένη κοινωνική προβληματική, αλλά σε συνάρτηση με ευρύτερες παραμέτρους, όπως o πόλεμος, οι περιβαλλοντικές καταστροφές, οι κοινωνικές και οικονομικές συνθήκες, το επάγγελμα, η μητρότητα, ο σεξουαλικός προσανατολισμός κτλ. Ο βασικός θεματικός άξονας της φετινής χρονιάς είναι κατεξοχήν πολιτικός, το αντιπολεμικό κίνημα σε συνάρτηση με την αναπηρία, που συνδέεται άμεσα με την προάσπιση πανανθρώπινων αξιών, όπως η ειρήνη, η αξιοπρέπεια και η ελευθερία.

Από πέρσι μέχρι φέτος, το φεστιβάλ άνοιξε νέες γέφυρες επικοινωνίας με την περιφέρεια, ταξιδεύοντας σε ολόκληρη την Ελλάδα και οργανώνοντας προβολές και εκδηλώσεις σε συνεργασία με τους τοπικούς φορείς. Παράλληλα, ανέπτυξε σημαντική δράση και σε διεθνές επίπεδο. Πολλά κινηματογραφικά φεστιβάλ έχουν οργανώσει αφιερώματα στις βραβευμένες ταινίες μας, ενώ από φέτος θα έχουμε χορηγό επικοινωνίας το γαλλικό κανάλι TV5. Θέτοντας το παιδί στο πρώτο πλάνο ενδιαφέροντος, το EMOTION PICTURES οργάνωσε με την υποστήριξη του Ιδρύματος "Σταύρος  Νιάρχος" και της UNESCO την αποστολή εκπαιδευτικών πακέτων (προσαρμοσμένων στα διάφορα ηλικιακά επίπεδα) με τις βραβευμένες ταινίες των δύο προηγούμενων διοργανώσεων σε 2.000 σχολεία της Ελλάδας και του εξωτερικού. Παράλληλα, οργανώνουμε προβολές στα σχολεία σε συνεργασία με τους δασκάλους και τους καθηγητές. Ανάμεσα στις διεθνείς προσωπικότητες που θα απευθύνονται στους μαθητές, είναι και η διάσημη και πολυβραβευμένη φωτογράφος Amy Lyne της οποίας η ταινία Hope θα συμπεριλαμβάνεται στο εκπαιδευτικό πακέτο, η γνωστή ποιήτρια Κική Δημουλά και άλλες προσωπικότητες. 

Για φέτος το Φεστιβάλ αναζήτησε και βρήκε τα καλύτερα ντοκιμαντέρ από όλο τον κόσμο, ώστε να είναι σε θέση να παρουσιάσει τα πιο αντιπροσωπευτικά δείγματα κινηματογραφικής πρωτοπορίας στον τομέα της αναπηρίας. Περισσότερες από 200 συμμετοχές έφτασαν στα γραφεία του Φεστιβάλ, από 20 τουλάχιστον χώρες, συμπεριλαμβανομένης βέβαια της Ελλάδας, από τις οποίες, με γνώμονα πάντα την καλλιτεχνική ποιότητα, επιλέχθηκαν οι 30 που θα προβληθούν και θα διαγωνιστούν από τις 19 έως τις 22 Ιουνίου στο Μουσείο Μπενάκη της οδού Πειραιώς. Κοντά μας, για να παρουσιάσουν τις ταινίες και να συνομιλήσουν με το κοινό, θα βρίσκονται οι δημιουργοί των ταινιών και σημαντικές διεθνείς προσωπικότητες.

Συμπαράσταση στους στόχους του Φεστιβάλ και στους αγώνες του παγκόσμιου αναπηρικού κινήματος στέλνουν διεθνούς φήμης προσωπικότητες, που μιλούν στην κάμερα του EMOTION PICTURES και απευθύνουν το δικό τους μήνυμα σχετικά με την αναπηρία. Στις προσωπικότητες αυτές περιλαμβάνεται ο Πρόεδρος της Δημοκρατίας Κάρολος Παπούλιας, η βραβευμένη με Νόμπελ Ειρήνης και πρόεδρος σε διεθνείς οργανισμούς που προάγουν τα δικαιώματα των παιδιών και των γυναικών, Μπέττυ Γουίλλιαμς, ο καταξιωμένος σκηνοθέτης Βιμ Βέντερς (Τα φτερά του έρωτα, Παρίσι-Τέξας), o βραβευμένος με Όσκαρ σκηνοθέτης του Slumdog Millionaire, Ντάνυ Μπόιλ, οι διάσημοι σκηνοθέτες Πατρίς Λεκόντ (Ο εραστής της κομμώτριας) και Τζέιμς Άιβορυ (Δωμάτιο με θέα), ο βραβευμένος με δεκάδες ΕΜΜΥ παρουσιαστής της τηλεόρασης και συγγραφέας Φιλ Ντόναχιου, o δημοφιλής Ινδός τραγουδιστής Ρέμο Φερνάντες, οι δημοφιλείς ηθοποιοί του Χόλλυγουντ Ρίτσαρντ Γκιρ, Ντάνιελ Ντέι Λιούις, Εύα Μέντες, κ.ά.

Το φετινό ΕΜΟΤΙΟΝ PICTURES, πέρα από τις προβολές των ταινιών, έχει ετοιμάσει σημαντικά χάπενιγκ, φιλοδοξώντας να μετατρέψει το φεστιβάλ σε μια πραγματική γιορτή της ζωής και της τέχνης. Με μεγάλη χαρά θα υποδεχτούμε στην τελετή λήξης το «παιδί θαύμα με τύφλωση» από την Κορέα, τη χαρισματική Yoo Ye Εun, που τα διεθνή μέσα έχουν αποκαλέσει «5χρονο Μότσαρτ», χάρη στην ικανότητά της να αναπαράγει στο πιάνο οποιαδήποτε μελωδία ακούσει, χωρίς να γνωρίζει μουσική. Η Yoo Ye Εun θα παίξει επί σκηνής στο πιάνο τα αγαπημένα της μουσικά θέματα καθώς και γνωστά ελληνικά και ξένα κομμάτια.

«Δεν χρειάζονται φτερά για να πετάξεις» μας υπενθυμίζει με την έμφυτη αισιοδοξία και το δυναμισμό της η 25χρονη Jessica Cox, που γεννήθηκε χωρίς χέρια. Η Jessica είναι πτυχιούχος ψυχολογίας και επισκέπτεται σχολεία και οργανισμούς σε όλη την Αμερική μεταδίδοντας με το λόγο τον ενθουσιασμό της για ζωή. Η Jessica, που κατόρθωσε να αποκτήσει δίπλωμα οδήγησης όχι μόνο αυτοκινήτου αλλά και... αεροπλάνου, θα έρθει στην Αθήνα ως επίσημη προσκεκλημένη του Φεστιβάλ, θα συνομιλήσει με το κοινό και θα διασχίσει τον αττικό ουρανό!
Το 3Ο Φεστιβάλ EMOTION PICTURES προσεγγίζει το ζήτημα της αναπηρίας όχι ως μεμονωμένο φαινόμενο της ιδιωτικής ζωής, αλλά ως έναν καθρέπτη που αντανακλά την αλληλεπίδραση του κοινωνικού και του προσωπικού. Στο επίκεντρο η ιστορία του Tomas Young, ενός νεαρού στρατιώτη στον πόλεμο του Ιράκ που έμεινε παράλυτος από το θώρακα και κάτω έπειτα από σοβαρό τραυματισμό. Ο βραβευμένος με δεκάδες ΕΜΜΥ, Phil Donahue, εμβληματική τηλεοπτική προσωπικότητα των ΗΠΑ, ανέλαβε την παραγωγή και τη σκηνοθεσία, μαζί με την Ellen Spiro, του πολυβραβευμένου ντοκιμαντέρ Body of War, με πρωταγωνιστή τον Tomas. Το ντοκιμαντέρ είναι ένα δριμύ κατηγορώ προς τα «γεράκια» του Λευκού Οίκου που κήρυξαν έναν πόλεμο στηριγμένο σε ανεπιβεβαίωτες εικασίες, σπέρνοντας την καταστροφή. Ο Tomas ταξιδεύει ανά την Αμερική συμμετέχοντας σε εκστρατείες διαμαρτυρίας και αποτελεί το σύμβολο του αντιπολεμικού κινήματος στην Αμερική. Θα είναι κοντά μας στο 3ο ΕΜΟΤΙΟΝ PICTURES να μας μιλήσει για την ταινία και να μας μεταφέρει τις φρικιαστικές του εμπειρίες από το μέτωπο του πολέμου και τη μετέπειτα ζωή του.


Το 3ο Διεθνές Φεστιβάλ EMOTION PICTURES «Ντοκιμαντέρ και Αναπηρία» σηκώνει την αυλαία και σας περιμένει. Να είστε όλοι εκεί. 

